Ondersoek ná ‘nagmerrie’-ervaring op Robbeneiland  (Foto: Robbeneiland-museum/Facebook) ŉ Ondersoek is van stapel gestuur ná ŉ voorval op Robbeneiland waartydens ŉ groep besoekers tydens ŉ busrit beseer is. Robbeneiland-museum (RIM) het gesê hy het met kommer kennis geneem van die voorval waartydens besoekers beserings opgedoen het tydens ŉ standaardtoer op die eiland. “Ons wil graag ons opregte verskoning aan die besoekers, wat deel was van ŉ georganiseerde groeptoer, bied. Veiligheid en voldoening aan standaarde in al ons bedrywighede is ons sleutelprioriteit en as enige van ons personeel of diensverskaffers hierdie doelwit ondermyn, sal dit aandag kry met die erns wat dit regverdig,” het Abigail Thulare, uitvoerende hoof van RIM, gesê. IOL berig ŉ groep van 35 besoekers, insluitend talle ouer persone, is getraumatiseer gelaat ná die nagmerrie-ervaring. Die busbestuurder het glo die bus in beweging gebring voordat almal behoorlik op was en ook nie die deure toegemaak nie. Hy het glo roekeloos bestuur en dit het tot gevolg gehad dat mense rondgeval en beserings opgedoen het terwyl een van die bus se deure ook afgeruk is. Volgens Thulare is ŉ ondersoek onmiddellik van stapel gestuur na die voorval om die verloop van gebeure en die omstandighede rondom die voorval te bepaal. “Daar word onderhoude gevoer met personeel en verklarings geneem om te verseker dat ons ŉ omvattende prentjie kry van wat gebeur het, hoe om ŉ herhaling hiervan te voorkom en waar prosesse verbeter moet word,” het Thulare bygevoeg. “Ons skakel tans direk met die geaffekteerde partye en sal hulle terugnooi na die eiland om te verseker dat hulle ŉ opwindende en onvergeetlike ervaring kry soos wat hulle verwag het, veral vir die seniors in die groep,” het Thulare gesê. Daar sal ná die ondersoek meer inligting bekend gemaak word.